เป็นตากุ้งยิงค่ะ ไปหามา3ครั้งแล้ว ครั้งแรกที่ไป ฉีดยาชาแล้วเจาะหนองออก ผ่านไป2-3วัน แต่ยังมีหนองอยู่ เลยไปครั้งที่2สะกิดหนองบีบออกให้ ครั้งที่สามนัดค่ะ มันยังไม่หายดี มีหนองอยู่ บอกจะขูดออกให้ ฉีดยาชา แล้วทำการขูดค่ะ ตอนนี้มีอาการบวมอักเสบทั้งเปลือกตาเลยค่ะ เป็นอันตรายไหมคะ แล้วต้องประคบอุ่นรึป่าวคะ รู้สึกตกใจค่ะเพราะตอนเจาะครั้งแรก ไม่บวมอักเสบขนาดนี้เลยค่ะ
สวัสดีค่ะ ตากุ้งยิงเป็นภาวะที่มีการติดเชื้อแบคทีเรียที่บริเวณต่อมไขมันตรงเปลือกตา ทำให้ต่อมไขมันปวดบวม ถ้ามีตุ่มหนองขนาดใหญ่ ควรได้รับการระบายหนองโดยจักษุแพทย์ นอกจากนี้แพทย์จะให้ยาปฏิชีิวนะมาป้ายตาร่วมกับรับประทานยาปฏิชีวนะร่วมด้วยในบางรายที่ดูรุนแรงหลังจากกรีดระบายหนองแล้ว แพทย์มักจะปิดตาเอาไว้ไม่ให้เลือดออกและเพื่อช่วยลดอาการบวม หลังผ่าตัดควรงดกิจกรรมที่ต้องใช้สายตามากๆ เช่นการขับรถ หรือการใช้คอมพิวเตอร์นานๆ เพราะจะทำให้ปวดมากได้ ส่วนอาการปวดบวมหลังการทำหัตถการนั้นอาจเกิดได้ภายในประมาณ 1-2 สัปดาห์ซึ่งจะค่อยๆดีขึ้นได้เองถ้าไม่มีภาวะติดเชื้อแทรกซ้อนถ้ามีอาการปวด บวม อักเสบมาก สามารถที่จะรับประทานยาแก้ปวดเพื่อบรรเทาอาการ การประคบอุ่นทำได้ถ้าไม่ได้ร้อนมาก หรือจริงๆแล้วในช่วงที่ยังบวม อักเสบ เยอะ แนะนำเป็นการประคบเย็นอาจจะดีกว่า และควรกลับไปพบแพทย์ถ้าอาการเป็นมากขึ้นเรื่อยๆ ไม่ทุเลา ร่วมกับมีไข้ หรือมองเห็นผิดปกติร่วมด้วย